憶江南贈通叟年兄
作者：晁說之
朝代：宋

paragraphs: 北客而南征，蹇産非所志。
問津人尚絕，後來狂避世。
流離竄斥者，其數非一二。
風流稱南朝，文物始佳麗。
要途在荆揚，僻左處吳會。
吳會興國來，乃以丹漆貴。
若其大才豪，終是江南最。
君家住江南，豫章生次第。
非但吾言逼，正爾百憂似。
易見巖下電，難識斗間氣。
結綬三十年，膽策未一試。
譬如瑚與璉，詎落日中市。
飄然渡浙江，式慰此憔悴。
我屋梁園久，近卜嵩峰邃。
海蟲難下筯，粟漿有賤嗜。
不讀非聖書，忍更增疣贅。
又不求甚解，未肯爭破碎。
排悶亦吟哦，清潦誰滋味。
自從住囚籍，一語不敢謂。
豈惟要絕言，自憎生此喙。
因君發吾狂，明當保嚴誓。